Jicchak Perlman

Jicchak Perlman (po hebrejsky: יצחק פרלמן, anglická transkripcia Itzhak Perlman, * 31. august 1945, Jaffa, Izrael) je izraelsko-americký huslista, dirigent a pedagóg. Je považovaný za jedného z najvýznamnejších huslistov 2. polovice 20. storočia a často tiež za najväčšieho žijúceho huslistu.

 Životopis 
Narodil sa v Tel Avive, vo vtedajšom Britskom mandáte Palestína. O hru na husle sa prvýkrát začal zaujímať, keď počul záznam vážnej hudby vysielaný v rozhlase. Ako štvorročný prekonal detskú obrnu s doživotnými následkami. Hru na husle študoval na Hudobnej akadémií v Tel Avive. V roku 1958 odišiel do USA, kde vďaka štipendiu pokračoval v štúdiu na prestížnej Juilliard School of Music v New Yorku pod vedením Ivana Galamiana. Debutoval v roku 1963 v Carnegie Hall s Wieniawského Husľovým koncertom fis mol. Nasledujúci rok vyhral súťaž Leventritt Memorial Competition a krátko nato sa začala rozbiehať jeho medzinárodná kariéra. Vystupoval takmer so všetkými významnými svetovými orchestrami a dirigentmi. V roku 1987 sa pridal k Izraelskej filharmónii pri jej turné v krajinách východného bloku. Zúčastnil sa tiež turné Izraelskej filharmónie na jar 1990, keď prvýkrát vystupovala v Sovietskom zväze, v mestách Leningrad a Moskva. 

V súčasnosti žije so svojou manželkou Toby v New Yorku. Majú päť detí - Noa, Nava, Leoru, Rami a Arielu.

 Repertoár a nahrávky 
Perlmanov repertoár je neobyčajne široký a zahŕňa sólové, komorné i koncertné skladby od obdobia baroka až po súčasných skladateľov. Okrem klasickej hudby sa venuje aj filmovej hudbe, jazzu a klezmeru. Počas svojej kariéry vytvoril obrovské množstvo nahrávok, prevažne pre vydavateľstvo EMI Classics, ktoré zahŕňajú celý základný husľový repertoár s koncertami Vivaldiho, Beethovena, Mendelssohna-Bartholdyho, Brahmsa, Čajkovského, Sibeliusa, Prokofieva a ďalších. Podieľal sa tiež na vysoko cenených nahrávkach komornej hudby, medzi ktorými sú Beethovenove Sláčikové triá s Pinchasom Zukermanom a Lynnom Harrellom či Čajkovského Klavírne trio a mol s Vladimirom Aškenazym a Lynnom Harrellom. Klezmerovú hudbu vydal na albume In the fiddler's roof. Nahral tiež husľové sóla vo Williamsovej hudbe k filmu Schindlerov zoznam. V roku 1995 EMI vydalo reprezentatívny album s názvom The Itzhak Perlman Collection, súbor jeho nahrávok na 20 CD, pričom na ich výbere sa podieľal samotný interpret.

 Ocenenia 
 Grammy 
 Najlepší výkon v komornej hudbe
 1991: Jicchak Perlman a Daniel Barenboim za nahrávku husľových sonát Johannesa Brahmsa. 
 1988: Vladimir Aškenazy, Jicchak Perlman a Lynn Harrell za nahrávku klavírnych trií Ludwiga van Beethovena
 1982: Vladimir Aškenazy, Jicchak Perlman a Lynn Harrell za nahrávku Klavírneho tria a mol Piotra Iljiča Čajkovského
 1981: Jicchak Perlman a Pinkas Zukerman za nahrávku skladieb pre dve husle od Mozskovského, Šostakoviča a Prokofieva
 1979: Jicchak Perlman a Vladimir Aškenazy za nahrávku husľových sonát Ludwiga van Beethovena.
 Najlepší sólový inštrumentálny výkon (s orchestrom)
 1996: Jicchak Perlman, Boston Symphony Orchestra a Seizi Ozawa za nahrávku so skladbami Barbera, Bernsteina a Fossa
 1991: Jicchak Perlman, Israel Philharmonic Orchestra a Zubin Mehta za nahrávku Šostakovičovho Husľového koncertu č. 1 a Glazunovho Husľového koncertu. 
 1988: Jicchak Perlman, Wiener Philharmoniker a James Levine za husľové koncerty č. 2 a 4 Wolfganga Amadeusa Mozarta
 1983: Jicchak Perlman, Chicago Symphony Orchestra a Daniel Barenboim za nahrávku Husľového koncertu Edwarda Elgara
 1982: Jicchak Perlman, Isaac Stern, Pinchas Zukerman, New York Philharmonic a Zubin Mehta za nahrávku Isaac Stern 60th Anniversary Celebration
 1981: Jicchak Perlman, Mstislav Rostropovič, Royal Concertgebouw Orchestra a Bernard Haitink za Brahmsov Dvojkoncert pre husle a violončelo. V tom istom roku Jicchak Perlman, Boston Symphony Orchestra a Seizi Ozawa za husľové koncerty Berga a Stravinského
 1978: Jicchak Perlman a London Philharmonic Orchestra za Vivaldiho Štyri ročné obdobia
 Najlepší sólový inštrumentálny výkon (bez orchestru)
 1981: Jicchak Perlman za nahrávku The Spanish Album

 Iné ocenenia 
 2003: Kennedy Center Honors
 2000: National Medal of Arts, z rúk prezidenta Billa Clintona
 1986: Medal of Liberty, z rúk prezidenta Ronalda Reagana
 1966: Leventritt Memorial Competition - 1. miesto
 čestné doktoráty z univerzít v Harvarde, Yale, Brandeise a Roosvelte.

 Externé odkazy 
 Životopis na World Concert Artist
 Oficiálne stránky na Myspace

 Zdroj 


Kategória:Izraelskí huslisti
Kategória:Huslisti USA
Kategória:Izraelskí dirigenti
Kategória:Dirigenti USA
Kategória:Naturalizované osobnosti USA
Kategória:Absolventi Juilliard School